Kjæresten så Maanums kollaps: – Ekstremt tøft  
Den norske landslagsspilleren Frida Maanum (24) kollapset under ligacupfinalen mellom Chelsea og Arsenal. Nå forteller kjæresten Emma Lennartsson om hvordan hun opplevde den skremmende hendelsen. – Det var forferdelig å se, sier Lennartsson i et intervju med svenske Aftonbladet.  Det var skremmende scener som utspilte seg i ligacupfinalen mellom Chelsea og Arsenal for 11 dager siden, da Arsenals norske midtbanespiller Frida Maanum kollapset på banen like før ekstraomgangene.  Hendelsen skjedde utenfor kamera, og kampen ble avbrutt i flere minutter før Maanum ble fraktet ut på båre med oksygenmaske.  På tribunen sto Lennartsson.  – Tankene går både til det verste og at alt er bra. Men det var veldig tøft der og da. Jeg så ikke om hun beveget seg, og så ba de om all mulig legehjelp. Der og da var det ekstremt tøft, sier den svenske fotballspilleren. – Det var alt annet enn bra. Det var veldig tøft, forferdelig å se, forteller hun. Maanum ble liggende på banen i flere minutter før hun ble fraktet ut på båre for å få videre behandling. På spørsmål om hvordan det går med Maanum nå, svarer hun: – Jeg vil si at det går helt greit. Det er noe tøft å gå gjennom, så det er en prosess å komme seg gjennom det. Men hun får veldig god støtte i Arsenal. Lennartsson fikk ekstra fri fra klubben Linköping for å være sammen med Maanum etterpå. Noen dager etter kollapsen uttalte Arsenal at testene av Maanum ikke hadde kommet tilbake med tegn til hjerteproblemer, men at hun ville bli nøye overvåket fremover og gradvis returnere til trening.  Maanum har ikke spilt i ettertid, og var ikke med da Norge tapte 0–1 mot Nederland i en EM-kvalifiseringskamp tirsdag.   Selv har hun foreløpig ikke uttalt seg om kollapsen.
Frida Maanum (24), norsk fotballspiller, kollapset under ligacupfinalen mellom Chelsea og Arsenal for 11 dager siden Kjæresten Emma Lennartsson forteller til Aftonbladet om hvordan hun opplevde hendelsen Maanum ble båret ut med oksygenmaske, og kampen ble avbrutt i flere minutter Arsenal uttalte at tester ikke viste hjerteproblemer, men Maanum vil bli overvåket nøye og gradvis returnere til trening Maanum sto over Norges landslagssamling og har ikke uttalt seg om hendelsen